Milan Majerský

Životopis

Narodil sa v Levoči, kde prežil mladosť. Ako študent sa venoval práci s mládežou, organi­zoval tábory a stretnutia. Neskôr začal študovať rímskokatolícku teológiu v seminári na Spišskej Kapitule. Učiteľské štúdiá ukončil na Prešovskej univerzite v Prešove v roku 1997. Ako pedagóg pôsobil na Gymnáziu sv. Františka Assis­kého v Levoči, kde sa ako triedny učiteľ zoznámil so svojou budúcou manželkou, jeho študentkou, Marcelou Bolisegovou.
Vyučoval predmety telesná výchova a náboženská výchova.
V rokoch 2013 až 2015 zastával pozíciu riaditeľa (polovičný pracovný úväzok) Katolíckého pedagogického a katechetického centra n. o. V roku 2016 úspešne obhájil titul PhD. na Katolíckej Univerzite v Ružomberku, v štúdijnom programe: Teória vzdelávania náboženskej výchovy,
s názvom dizertačnej práce: Využitie pohybových aktivít v katechéze.
Je aktívnym športovcom. Hrával hádzanú, hokej a basketbal. Je hráčom basketbalového klubu v Levoči. Venuje sa aj cyklistike.

Politická činnosť

Od roku 1998 bol poslancom mestského zastupiteľstva v Levoči. Túto pozíciu zastával tri volebné obdobia. Od roku 2009 je poslancom Prešovského samosprávneho kraja.
Od roku 2010 sa opakovane súdil o post primátora mesta Levoča kvôli prehre v komunálnych voľbách.
V roku 2014 bol spomedzi štyroch kandidátov zvolený za primátora Levoče pomerom hlasov 50,5%. Zaujímavosťou je, že počas jeho úradovania sa podarilo zjednotiť mestské zastupiteľstvo, v ktorom sa nevytvoril žiadny strannícky poslanecký klub.
V roku 2016 mesto Levoča pod jeho vedením nakúpilo pozemky za účelom vybudovania individuálnej bytovej výstavby ( v cene 17€/m2, uznesenie č.10 ) a následne oslovilo realizačnú firmu, ktorej tejto pozemky mesto predalo priamo, bez suťaže ( za cenu 10 €/m2, uznesenie č. 7 ) čo osobne v diskusii TV Levoča potvrdil aj zástupca primátora. 
Za rok 2016 Levoča v hospodárení skončila na 130. mieste zo 138. hodnotených miest. Avšak, úrokové zaťaženie mesta sa snížilo zo 108 000 € (rok 2016) na 75 000 € (rok 2017).
Pod vedením primátora Majerského Levoča obsadila 74. miesto zo 100 hodnotených samospráv v rebríčku Transparency International za rok 2016. Za jeho primátorovania bol 30. septembra 2015 otvorený nový zimný štadión a schválený zákaz hazardu (máj 2016). V máji 2016 ako prvý primátor na Slovensku podpísal memorandum o spolupráci s Mestským mládežníckym parlamentom. V auguste 2017 začala výstavbu výrobných hál spoločnosť Helske s.r.o., ktorá ako nový investor v hnedej priemyselnej zóne mesta Levoča vytvorí do konca roka 2018 120 nových pracovných miest. S rekonštrukciou vstupného bodu mesta – Košickej brány sa začalo v septembri 2017 a celkovo sa preinvestuje 500 000€. Okrem toho mesto za jeho vedenia investovalo do ďalších menších rekonštrukcií: fontána dobročinnosti, detské ihrisko na sídlisku Západ, oprava chodníkov na sídlisku Západ a pod.
V apríli 2016 ohlásil kandidatúru na post predsedu KDH (Kresťanskodemokratického hnutia).  Neskôr sa tejto kandidatúry vzdal,  ale v júni bol zvolený za podpredsedu Kresťanskodemokratického hnutia. 
V máji 2017 ohlásil kandidatúru na predsedu Prešovského kraja za koalíciu strán KDH – OĽANO – SaS – Nova.
Dňa 4.11.2017 bol zvolený za predsedu Prešovského samosprávneho kraja. Pri historicky najvyššej volebnej účasti v kraji (29,95%) víťazil v deviatich okresoch a získal 40,4% hlasov oproti Petrovi Chudíkovi (SMER-SD) so 30,6% a štyrmi víťaznými okresmi.
V spolupráci s ministerstvom hospodárstva má v pláne pritiahnuť do kraja investora a v spolupráci so štátnymi úradmi pomôcť Rómskej komunite zamestnať sa. Chce taktiež nájsť nových leteckých dopravcov do kraja, rozvíjať kúpeľníctvo či vybudovať cyklotrasy a podporovať zdieľané bicykle. Chce urýchliť výstavbu obchvatu Prešova a rýchlostných ciest ďalej na východ Slovenska do Svidníka či Sniny. Chce podporovať mládež a vytvoriť napr. študentský parlament PSK.